
Евразия экономикалык бирлигинин бажы аймагынан 
ташып чыгарылуучу товарлардын келип чыгышын аныктоонун 
шайкештелген тутуму жөнүндө 
МАКУЛДАШУУ

Евразия экономикалык бирлигине мүчө мамлекеттер, мындан ары мүчө мамлекеттер деп аталуу менен, 
2014-жылдын 29-майындагы Евразия экономикалык бирлиги жөнүндө келишимге жана 2017-жылдын 11-апрелиндеги Евразия экономикалык бирлигинин Бажы кодекси жөнүндө келишимге негизденип,
мүчө мамлекеттерде колдонулуучу товарлардын келип чыгышын тастыктоо системасын өркүндөтүү жана өнүктүрүү зарылдыгын таануу менен,
ачык-айкындуулук жана тышкы соода ишмердигинин катышуучуларын басмырлабоо принциптерине таянып,
Евразия экономикалык бирлигинин (мындан ары – Бирлик) бажы аймагынан товарлардын келип чыгышын аныктоо, күбөлөндүрүү жана тастыктоо ташып чыгаруу жаатында бирдиктүү мамилелерди колдонууну камсыз кылууга умтулуп,
эл аралык сооданын жалпы таанылган эрежелерин жетекчиликке алуу менен,
төмөнкүлөр жөнүндө макулдашты: 

1-берене
Жалпы жоболор

Бирликтин бажы аймагынан ташып чыгууда товарлардын келип чыгышын аныктоого, күбөлөндүрүүгө жана тастыктоого карата бирдиктүү мамилелерди камсыз кылуу максатында Бирликтин бажы аймагынан ташып чыгарылуучу товарлардын келип чыгышын аныктоонун шайкештелген тутуму колдонулат.

2-берене
Аныктамалар

Ушул Макулдашуунун максаттары үчүн төмөнкүлөрдү билдирген түшүнүктөр колдонулат:
«верификация» – товардын келип чыгышы жөнүндө сертификаттын аныктыгын жана (же) товардын келип чыгышы жөнүндө документте камтылган маалыматтардын ишенимдүүлүгүн белгилөө;
«верификациялоочу орган» – мүчө мамлекеттин мыйзамдарына ылайык верификацияны жүргүзүүгө ыйгарым укук берилген мүчө мамлекеттин органы.
«товардын келип чыгышы жөнүндө декларация» – Бирликтин бажы аймагынан ташып чыгарууга байланыштуу мүчө мамлекеттин өндүрүүчүсү, сатуучусу же жөнөтүүчүсү тарабынан берилген товардын келип чыгышы жөнүндө маалыматтарды камтыган, Бирликтин бажы аймагынан ташып чыгарылган товарларга тиешеси бар коммерциялык же башка документ; 
«товардын келип чыгышы жөнүндө документ» – товардын келип чыгышы жөнүндө декларация же товардын келип чыгышы жөнүндө сертификат;
«товардын келип чыгышын аныктоо» – Бирликтин бажы аймагынан ташып чыгарылуучу товарлардын келип чыгышын аныктоо максатында товарга ээлик кылууга, пайдаланууга жана (же) тескөөгө укугу бар адам же ыйгарым укуктуу орган тарабынан жүргүзүлүүчү аракеттердин жыйындысы, анын натыйжасында мындай адам же ыйгарым укуктуу орган товар белгилүү бир өлкөдөн келип чыккан деп же мындай товарлардын келип чыгышын аныктоо мүмкүн эмес деп тааныйт.
«товарлардын келип чыгышын аныктоо эрежелери» – Бирликтин бажы аймагынан ташып чыгарылуучу товарлардын келип чыгышын аныктоонун тартибин жана критерийлерин, товарлардын келип чыгышын документтик жактан тастыктоого карата талаптарды, ошондой эле товарлардын келип чыгышына байланыштуу башка жоболорду белгилеген нормалардын жыйындысы;
«товардын келип чыгышы жөнүндө сертификат» – Бирликтин бажы аймагынан ташып чыгарылуучу товарлардын келип чыгышы жөнүндө күбөлөндүргөн жана ыйгарым укуктуу орган тарабынан берилген белгиленген формадагы документ;
«үчүнчү өлкө» – Бирликке мүчө болбогон өлкө (өлкөлөрдүн тобу же өлкөлөрдүн бажы бирлиги, же товарлардын келип чыгышын аныктоо максаттары үчүн аларды өзүнчө бөлүп көрсөтүү зарыл болгон учурда регион же өлкөнүн бир бөлүгү);
«товардын келип чыгышын күбөлөндүрүү» – ыйгарым укуктуу орган тарабынан товарлардын келип чыгышын аныктоонун жыйынтыктары боюнча товарлардын келип чыгышын күбөлөндүрүү максатында аткарылуучу жана жыйынтыгы товардын келип чыгышы жөнүндө сертификатты берүү иши болуп саналган иш-аракеттер;
«ыйгарым укуктуу орган» – мүчө мамлекеттин мыйзамдарына ылайык товардын келип чыгышы жөнүндө сертификаттарды берүүгө ыйгарым укук берилген мамлекеттик орган же уюм.
Ушул Макулдашууда пайдаланылуучу башка түшүнүктөр 
2014-жылдын 29-майындагы Евразия экономикалык бирлиги жөнүндө келишимде жана 2017-жылдын 11-апрелиндеги Евразия экономикалык бирлигинин Бажы кодекси жөнүндө келишимде аныкталган маанилерде колдонулат.

3-берене
Бирликтин бажы аймагынан ташып чыгарылуучу 
товарлардын келип чыгышын аныктоо эрежелери

1. Үчүнчү өлкөнүн аймагына ташып кирүүнүн алкагында Бирликтин бажы аймагынан ташып чыгарылган товарлардын келип чыгышын тастыктоо зарыл болгон учурда мындай товарлардын келип чыгышын аныктоо Бирликтин мындай үчүнчү тарап менен түзүлгөн эл аралык келишиминде, мүчө мамлекеттин мындай үчүнчү тарап менен түзүлгөн эл аралык келишиминде, бардык мүчө мамлекеттер катышуучусу болуп саналган эл аралык келишимдерде же ушундай үчүнчү өлкөнүн мыйзамдарында белгиленген эрежелер боюнча жүзөгө ашырылат.
Ушул пункттун биринчи абзацында көрсөтүлгөн товарлардын келип чыгышын аныктоо эрежелери жок болсо, же ыйгарым укуктуу органдын кол алдында же Бирликтин бажы аймагынан ташып чыгарылуучу товарлардын келип чыгышын аныктоону жүзөгө ашыруучу жакта мындай эрежелер жөнүндө маалымат жок болсо, товарлардын келип чыгышын аныктоо ушул Макулдашуунун 5-беренесинде белгиленген товарлардын келип чыгышын аныктоонун критерийлерине ылайык жүзөгө ашырылат.
2. Бирликтин бажы аймагынан ташып чыгарылуучу товарлардын келип чыгышын мүчө мамлекеттердин бажы органдары тарабынан тастыктоо зарыл болгон учурда аларды Бирликтин бажы аймагынан ташып чыгуунун алкагында ушул Макулдашуунун 4-беренесинин 1-пунктуна ылайык мындай товарлардын келип чыгышын аныктоо Евразия экономикалык комиссиясы (мындан ары – Комиссия) тарабынан белгиленген атайын эрежелерге ылайык жүзөгө ашырылат.

4-берене
Бирликтин бажы аймагынан ташып чыгарылуучу товарлардын келип чыгышын тастыктоо, аларды Бирликтин бажы аймагынан ташып чыгуу алкагында жана жөнгө салуунун айрым чараларынын сакталышын камсыз кылуу

1. Бирликтин бажы аймагынан ташып чыгарууунун алкагында Бирликтин бажы аймагынан ташып чыгарылуучу товарлардын келип чыгышы ташып чыгуу бажы алымдарын жана тарифтик эмес жөнгө салуу чараларын (мындан ары – өзүнчө жөнгө салуу чаралары) колдонуу Евразия экономикалык бирлигинин Бажы кодексинин 29-беренесинин 2 жана 3-пункттарын эске алуу менен товарлардын келип чыгышына көз каранды болгон учурларда тастыкталат. 
Ушул беренени колдонуу максаттары үчүн 2014-жылдын 
29-майындагы Евразия экономикалык бирлиги жөнүндө келишимдин 
47-беренесине ылайык мүчө мамлекеттер тарабынан бир тараптуу тартипте киргизилген төмөнкү тарифтик эмес жөнгө салуу чаралары гана каралат:
товарларды ташып чыгууга тыюу салуу;
товарларды ташып чыгууга сандык чектөөлөр;
товарларды ташып чыгууга уруксат берүү тартиби.
2. Ушул берененин 1-пунктуна ылайык товарлардын келип чыгышын тастыктоо өзүнчө жөнгө салуу чаралары колдонулуучу товарларга жана аларга окшош товарларга карата жана ушундай өзүнчө жөнгө салуу чаралары колдонулган мезгилде гана зарыл.
Ошол эле учурда окшош товарлар деп Евразия экономикалык бирлигинин Тышкы экономикалык ишмердүүлүгүнүн бирдиктүү товардык номенклатурасынын бир эле коду боюнча классификацияланган жана келип чыгышына байланыштуу өзүнчө жөнгө салуу чаралары белгиленген товарлар менен бирдей сыпаттамага ээ болгон товарлар түшүнүлөт.
Ушул берененин 1-пунктуна ылайык товарлардын келип чыгышын тастыктоо Евразия экономикалык бирлигинин Тышкы экономикалык ишмердүүлүгүнүн бирдиктүү товардык номенклатурасынын 27 жана 
29-топторунда классификацияланган товарлар үчүн талап кылынбайт.
3. Өзүнчө жөнгө салуу чарасын киргизген мүчө мамлекет алдын ала, бирок ал киргизилген датага чейин 3 календардык күндөн кечиктирбестен Комиссияга мындай чараны киргизүү, ал колдонулууга тийиш болгон товарлар жана анын жарактуулук мезгили жөнүндө кабарлайт. Кабарламага мүчө мамлекеттин ага ылайык өзүнчө жөнгө салуу чарасы киргизилген ченемдик укуктук актысынын көчүрмөсү тиркелет. Эгерде ченемдик укуктук акт орус тилинен башка тилде түзүлсө, кабарламага ошондой эле мындай ченемдик укуктук актынын орус тилиндеги котормосу тиркелет.
4. Комиссия өзүнчө жөнгө салуу чараларынын бирдиктүү реестрин жүргүзөт жана аны Бирликтин расмий сайтында «Интернет» маалыматтык-телекоммуникациялык түйүнүндө (мындан ары – Интернет) жайгаштырууну камсыз кылат. Аталган реестрдин формасы Комиссия тарабынан бекитилет.
Комиссия ушул берененин 3-пунктунда каралган кабарламанын негизинде мындай кабарламаны алган датадан кийин 1 жумушчу күндөн кечиктирбестен:
өзүнчө жөнгө салуу чараларынын бирдиктүү реестрин жаңыртууну, ошондой эле Интернет түйүнүндө Бирликтин расмий сайтында тиешелүү маалыматтарды жарыялоону камсыз кылат;
Комиссия менен өз ара аракеттенүүгө ыйгарым укуктуу мүчө мамлекеттердин мамлекеттик бийлик органдарына, мүчө мамлекеттердин ыйгарым укуктуу жана бажы органдарына өзүнчө жөнгө салуу чарасы киргизилгендиги, ал жайылтылууга тийиш болгон товарлар жана анын жарактуулук мезгили жөнүндө жазуу жүзүндө кабарлама берет.
5. Ушул берененин жоболору эл аралык келишимде белгиленген үчүнчү өлкөнүн аймагына ташып келүүнүн алкагында Бирликтин бажы аймагынан ташып чыгарылуучу товарлардын келип чыгышын тастыктоого байланышкан, Бирликтин мындай үчүнчү тарап менен түзүлгөн эл аралык келишиминде, мүчө мамлекеттин мындай үчүнчү тарап менен түзүлгөн эл аралык келишиминде, бардык мүчө мамлекеттер катышуучусу болуп саналган эл аралык келишимдерде же ушундай үчүнчү өлкөнүн мыйзамдарында белгиленген укуктарга жана милдеттерге таасирин тийгизбейт.
6. Ушул берененин жоболору ушул Макулдашуунун 3-беренесинин 1-пунктунун экинчи абзацында белгиленген учурда үчүнчү өлкөнүн аймагына ташып келүүнүн алкагында Бирликтин бажы аймагынан ташып чыгарылуучу товарлардын келип чыгышын тастыктоого байланышкан укуктарга жана милдеттерге таасирин тийгизбейт.

5-берене
Товардын келип чыгышын аныктоонун критерийлери

1. Ушул Макулдашуунун 3-беренесинин 1-пунктунун экинчи абзацында көрсөтүлгөн учурда товарлардын келип чыгышын аныктоодо өлкөдө чыгарылган товар катары ушул беренеде белгиленген критерийлерге жооп берген товар таанылат.
2. Өлкөдө толугу менен алынган (толугу менен өндүрүлгөн) товарлар катары таанылат:
1) өлкөнүн аймагындагы жер казынасынан, анын аймактык деңизинен (өлкөнүн башка суу топтолгон жеринен) же анын түбүнөн же мындай өлкөнүн аймагындагы атмосфералык абадан алынган пайдалуу кендер, минералдык продукциялар жана башка жаратылыш ресурстары;
2) өлкөдө өстүрүлгөн жана (же) жыйналган өсүмдүк тектүү продукциялар;
3) өлкөдө туулган жана (же) өстүрүлгөн (багылган) тирүү жаныбарлар;
4) өлкөдө тирүү жаныбарлардан алынган продукция;
5) өлкөдө аңчылыктын жана балык уулоонун натыйжасында алынган продукция;
6) өлкөдө катталган жана анын желегинин алдында сүзүп жүргөн кеме тарабынан өлкөнүн аймактык деңизинен (сууларынан) тышкары жерде кармалган (тутулган) деңиз балык продукциясы жана башка деңиз продукциялары; 
7) өлкөдө катталган жана анын желегинин алдында сүзүп жүргөн кайра иштетүүчү кеменин бортунда ушул пункттун 6-пунктчасында көрсөтүлгөн продукциядан гана алынган же өндүрүлгөн продукция;
8) өлкөнүн аймактык деңизинен (сууларынан) тышкаркы деңиз түбүнөн же деңиз казынасынан алынган продукциялар, эгерде бул деңиз түбүнүн же деңиз казынасынын ресурстарын эксплуатациялоого өлкө өзгөчө укуктарга ээ болсо;
9) өлкөдө өндүрүштүн же башка кайра иштетүү операцияларынын же керектөөнүн натыйжасында алынган калдыктар жана сыныктар (экинчи чийки зат);
10) өлкөдө чогултулган, өзүнүн баштапкы функциясын аткара албай калган жана утилдештирүү жана (же) чийки затка кайра иштетүү үчүн гана жарактуу колдонулган продукциялар;
11) өлкөдө катталган космостук аппараттарда (анын ичинде ал тарабынан ижарага алынган) космос мейкиндигинде алынган жогорку технологиялык продукциялар;
12) өлкөнүн аймагында өндүрүлгөн электр, жылуулук жана энергиянын башка түрлөрү;
13) ушул пункттун 1-12-пунктчаларында көрсөтүлгөн продукциядан гана өлкөдө өндүрүлгөн товарлар.
3. Мүчө мамлекеттерде жана (же) үчүнчү өлкөлөрдө чыгарылган товарларды же келип чыгышы белгисиз болгон товарларды (мындан ары – келип чыкпаган товарлар) пайдалануу менен өндүрүлгөн мындай товар ушул берененин 4-пунктунда көрсөтүлгөндөн тышкары башка операцияларды жүргүзүүнү караштыруучу соңку жетиштүү, экономикалык жактан негизделген иштетүүгө же кайра иштетүүгө дуушар болгон мүчө мамлекеттин аймагында чыгарылган деп таанылат.
4. Келип чыкпаган товарларды пайдалануу менен өндүрүлгөн товар эгерде товардын келип чыгышына таасирин тийгизбеген мындай келип чыкпаган товарларга карата төмөнкү операциялар гана жүзөгө ашырылса, мүчө мамлекетте чыгарылган катары таанылбайт:
1) сактоо жана (же) ташуу учурунда товарлардын коопсуздугун камсыз кылуу боюнча операциялар;
2) товарларды сатууга жана ташууга даярдоо боюнча операциялар (партияларды бөлүү, жөнөтүүлөрдү калыптандыруу, иргөө, кайра таңгактоо), таңгактарды иреттөө жана жыйноо боюнча операциялар;
3) жуу, тазалоо, чаңын кетирүү;
4) электен же калбырдан өткөрүү, иргөө, классификациялоо, тандоо, ылгоо (анын ичинде продукциянын топтомдорун түзүү);
5) жөнөкөй жыйым операциялары (аны ишке ашыруу атайын көндүмдөрдү, машиналарды, аппараттарды же мындай операцияларды жүргүзүү үчүн арналган башка жабдууларды талап кылбаган) же товарларды бөлүктөргө бөлүү;
6) ушул пункттун 1-5-пунктчаларында көрсөтүлгөн эки же андан көп операциялардын айкалышы.
5. Товарлардын келип чыгышын аныктоодо өндүрүштө колдонулушу мүмкүн болгон жана товардын курамына кирбеген төмөнкү материалдардын келип чыгышы эске алынбайт:
1) отун, электр, жылуулук жана энергиянын башка түрлөрү;
2) аспаптар, штамптар жана пресс калыптар;
3) жабдууларды жана имараттарды тейлөөдө колдонулган тетиктер жана материалдар;
4) жабдууларды жана имараттарды өндүрүүдө же эксплуатациялоодо колдонулуучу майлоочу материалдар, кошулмалар жана башка материалдар;
5) кол каптар, көз айнектер, бут кийимдер, кийимдер, коопсуздукту камсыздоо үчүн жабдуулар;
6) товарларды сыноо же текшерүү үчүн колдонулуучу жабдуулар, шаймандар;
7) катализаторлор жана эриткичтер;
8) товардын курамына кирбеген, бирок аны өндүрүүдө пайдалануу өндүрүш процессинин бөлүгү катары көрсөтүлүшү мүмкүн болгон ар кандай башка материалдар.
6. Машиналар, жабдуулар, аппараттар же транспорт каражаттары менен бирге колдонууга арналган шаймандар, аксессуарлар, тетиктер, аспаптар жана маалыматтык материалдар, эгерде мындай шаймандар, аксессуарлар, тетиктер, аспаптар жана маалыматтык материалдар көрсөтүлгөн машиналар, жабдуулар, аппараттар же транспорт каражаттары менен бирге техникалык документацияга ылайык адатта ушул түзүлүштөр менен кошо жеткирилүүчү комплектте жана санда ташып чыгарылып жана колдонулса, машиналар, жабдуулар, аппараттар же транспорт каражаттары кайсы өлкөдөн чыгарылган болсо, ошол эле өлкөдөн келип чыккан болуп эсептелет.
7. Аларда жайгаштырылган товарлар менен бирге берилген таңгак жана идиш Евразия экономикалык бирлигинин экономикалык ишмердүүлүгүнүн Товардык номенклатурасын чечмелөөнүн негизги эрежелерине ылайык мындай таңгак жана идиш товардан өзүнчө классификацияланууга тийиш болгон учурларды кошпогондо, товардын өзү менен бирге өлкөдөн чыгарылган деп эсептелет. Мындай учурда таңгактын жана идиштин келип чыгышы товардын келип чыккан жеринен өзүнчө аныкталат.
8. Эгерде ушул беренеде белгиленген товардын келип чыгышын аныктоо критерийлерин колдонуу товардын келип чыгышын аныктоого мүмкүндүк бербесе, анын келип чыгышы белгисиз деп таанылат. Мындай учурда ыйгарым укуктуу орган мүчө мамлекеттин мыйзамдарына ылайык товардын келип чыгышын аныктоонун мүмкүн эместигин тастыктаган документти берүүгө укуктуу.

6-берене
Ыйгарым укуктуу органдар

1. Мүчө мамлекет ыйгарым укуктуу органдарды аныктайт.
Ыйгарым укуктуу органдар тарабынан Комиссияга төмөнкүдөй маалыматтар тапшырылат:
ыйгарым укуктуу органдын аталышы;
ыйгарым укуктуу органдын дареги (жайгашкан жери);
ыйгарым укуктуу органдын Интернет түйүнүндөгү расмий сайтынын дареги;
ыйгарым укуктуу органдын байланыш телефондору жана электрондук дареги.
Көрсөтүлгөн маалыматтар Интернет түйүнүндөгү Бирликтин расмий сайтында жарыяланууга тийиш.
2. Ыйгарым укуктуу органдар жөнүндө маалыматтар өзгөргөн учурда тиешелүү маалымат ушул ыйгарым укуктуу органдар тарабынан мындай өзгөртүүлөр күчүнө кирген датадан тартып 30 календардык күндөн кечиктирбестен Комиссияга жиберилет.
Комиссия Интернет түйүнүндөгү Бирликтин расмий сайтында ыйгарым укуктуу органдар жөнүндө маалыматтардын жаңылануусун камсыздайт.
3. Товардын келип чыгышы жөнүндө сертификаттарды берүү, эгерде Бирликтин үчүнчү тарап менен түзүлгөн эл аралык келишиминде, мүчө мамлекеттин үчүнчү тарап менен түзүлгөн эл аралык келишимдеринде, бардык мүчө мамлекеттер катышуучусу болуп саналган эл аралык келишимдерде, Комиссиянын чечимдеринин же аймагына товарлар ташып кирилген үчүнчү өлкөнүн мыйзамдарында башкача белгиленбесе, ушул Макулдашуунун № 1 тиркемесине ылайык Тартиптин негизинде ыйгарым укуктуу органдар тарабынан жүзөгө ашырылат.
4. Бажы операцияларын жөнөкөйлөтүү, экспортту колдоо жана мүчө мамлекеттерден чыккан жана Бирликтин бажы аймагынан ташып чыгарылуучу товарларга үчүнчү өлкөнүн рыногуна кирүүнү жеңилдетүү максатында ыйгарым укуктуу органдар үчүнчү өлкөнүн компетенттүү мамлекеттик органы товарлардын келип чыгышы жөнүндө сертификатты берүү фактысын, ошондой эле товарлардын келип чыгышы жөнүндө берилген сертификаттардын электрондук маалымат базаларында камтылган маалыматтардын негизинде мындай сертификатта камтылган маалыматтардын бажылык декларациялоодо билдирилген маалыматтарга шайкештигин текшерүүнү жүзөгө ашыруу мүмкүндүгүн караган электрондук верификация системаларын түзүшөт.
5. Ыйгарым укуктуу органдар товарлардын келип чыгышын аныктоо үчүн экспертиза дайындоого укуктуу.
6. Эгерде мүчө мамлекеттердин мыйзамдарында башкача каралбаса, товарлардын келип чыгышын күбөлөндүрүү, ошондой эле товарлардын келип чыгышын аныктоо максатындагы экспертиза акы төлөнүүчү негизде жүргүзүлөт.
7. Товардын келип чыгышын күбөлөндүрүүнүн наркы жөнүндө маалымат ыйгарым укуктуу органдар тарабынан Комиссияга жөнөтүлөт жана Интернет түйүнүндөгү Бирликтин расмий сайтында жарыяланууга тийиш.

7-берене
Верификациялоочу органдар

1. Мүчө мамлекет верификациялоочу органды аныктайт.
Верификациялоочу орган тарабынан Комиссияга төмөнкү маалыматтар берилет:
верификациялоочу органдын аталышы;
верификациялоочу органдын дареги (жайгашкан жери);
верификациялоочу органдын Интернет түйүнүндөгү расмий сайтынын дареги;
верификациялоочу органдын байланыш телефондору жана электрондук дареги;
текшерүүлөрдү жүргүзүүгө жооптуу верификациялоочу органдын түзүмдүк бөлүмдөрүнүн байланыш маалыматтары.
Аталган маалыматтар Интернет түйүнүндөгү Бирликтин расмий сайтында жарыяланууга тийиш.
2. Верификациялоочу органдар жөнүндө маалыматтар өзгөргөн учурда тиешелүү маалымат бул верификациялоочу органдар тарабынан мындай өзгөртүүлөр күчүнө кирген датадан тартып 30 календардык күндөн кечиктирбестен Комиссияга жиберилет.
Комиссия верификациялоочу органдар жөнүндө маалыматтардын Интернет түйүнүндөгү Бирликтин расмий сайтында жаңылануусун камсыздайт.
3. Верификациялоочу орган тарабынан текшерүү жүргүзүү үчүн негиз болуп үчүнчү өлкөнүн компетенттүү мамлекеттик органынын аны жүргүзүү жөнүндө өтүнүчү саналат.
4. Верификациялоочу орган текшерүүнү өзүнүн мүчө мамлекетинин мыйзамдарына ылайык, анын ичинде суроо-талаптарды жөнөтүү, даярдоочунун өндүрүштүк жайларын текшерүү жана (же) даярдоочунун, сатуучунун жана (же) товарды жөнөтүүчүнүн бухгалтердик жана (же) башка коммерциялык документтерине текшерүү жүргүзүү жолу менен жүзөгө ашырат.
5. Верификациялоочу орган тарабынан текшерүү жүргүзүлүп жаткан товар өндүрүүчүлөр, сатуучулар, жөнөтүүчүлөр верификациялоочу органдын талабы боюнча текшерүүгө тиешелүү маалыматтарды берүүгө же мындай маалымат берилиши мүмкүн эмес же жок экендиги боюнча себептерин түшүндүрүүгө, ошондой эле верификациялоочу органга текшерүү жүргүзүүсүнө көмөктөшүүгө милдеттүү.
6. Текшерүүнүн натыйжалары боюнча верификациялоочу орган товардын келип чыгышы жөнүндө сертификатты берүү фактысы жана (же) мыйзамдуулугу жөнүндө же товардын келип чыгышы жөнүндө декларацияда көрсөтүлгөн маалыматтардын аныктыгы жөнүндө корутунду даярдайт.
7. Текшерүү жүргүзүлгөн товардын келип чыгышы жөнүндө сертификатты берүүнүн мыйзамсыздыгы же товардын келип чыгышы жөнүндө декларацияда көрсөтүлгөн маалыматтардын анык эместиги жөнүндө верификациялоочу органдын корутундусу ыйгарым укуктуу орган тарабынан товардын келип чыгышы жөнүндө сертификатты жокко чыгарууга же товардын келип чыгышынын жараксыздыгы жөнүндө декларацияны таанууга алып келет.
8. Текшерүүнүн натыйжалары жөнүндө маалымат верификациялоочу орган тарабынан бул текшерүүнү демилгелеген үчүнчү өлкөнүн компетенттүү мамлекеттик органынын дарегине, ошондой эле ыйгарым укуктуу органдын жана (же) текшерүү жүргүзүлгөн товарга ээлик кылууга, пайдаланууга жана тескөөгө укугу бар жактын дарегине жөнөтүлөт.

8-берене
Товардын келип чыгышы жөнүндө документтер

1. Товардын келип чыгышы жөнүндө декларация товарлардын келип чыгышын аныктоонун эрежелеринде каралган, товарлардын келип чыгышын аныктоонун критерийлерин жана мындай декларацияны тариздөө талаптарын эске алуу менен түзүлөт, ага ылайык келип чыгышы жөнүндө декларация таризделет.
2. Товардын келип чыгышы жөнүндө сертификат ыйгарым укуктуу орган тарабынан товарлардын келип чыгышын аныктоонун эрежелеринде каралган товарлардын келип чыгышын аныктоо критерийлерин жана мындай сертификатты толтуруунун формасына жана тартибине карата талаптарды эске алуу менен берилет, ага ылайык товарлардын келип чыгышы жөнүндө сертификат берилет.
3. Эгерде үчүнчү өлкө тарабынан товарлардын келип чыгышы жөнүндө сертификаттын формасына талаптар белгиленбесе же ыйгарым укуктуу органдын карамагында мындай талаптар жөнүндө маалымат жок болсо, анда ушул Макулдашууга № 2 тиркемеге ылайык формадагы товарлардын келип чыгышы жөнүндө сертификат берилет жана ал көрсөтүлгөн тиркемеде каралган талаптарга ылайык толтурулат.
Товардын келип чыгышы жөнүндө сертификатты Бирликтин үчүнчү тарап менен түзүлгөн эл аралык келишиминде, мүчө мамлекеттин үчүнчү тарап менен түзүлгөн эл аралык келишимдеринде, бардык мүчө мамлекеттер катышуучу болуп саналган эл аралык келишимдерде же үчүнчү өлкөнүн мыйзамдарында белгиленген эрежелердин негизинде берүү мүмкүн болбогон учурда ыйгарым укуктуу орган тараптын өтүнүчүнүн негизинде жана ушул Макулдашуунун 5-беренесинде каралган товарлардын келип чыгышын аныктоо критерийлерин сактоо шартында, ушул пункттун биринчи абзацында көрсөтүлгөн товарлардын келип чыгышы жөнүндө сертификатты бере алат.
Эгерде ушул Макулдашуунун 3-беренесинин 2-пунктуна ылайык Комиссия тарабынан белгиленген атайын эрежелерге ылайык Бирликтин бажы аймагынан товарлар ташып чыгаруунун алкагында мүчө мамлекеттердин бажы органдарына товарлардын келип чыгышын тастыктоо үчүн товарлардын келип чыгышы жөнүндө сертификат таризделген болсо, мындай сертификат, ушул пункттун биринчи абзацында каралган учурларда, эгерде бул үчүнчү өлкөнүн мыйзамдарына каршы келбесе, товарларды үчүнчү өлкөнүн аймагына ташып келүүнүн алкагында алардын келип чыгышын тастыктоо зарыл болгон учурда колдонулушу мүмкүн.
4. Тышкы экономикалык ишмердүүлүктү жүргүзүүнү жөнөкөйлөтүү жана кагазсыз технологияларды өнүктүрүү максатында мүчө мамлекеттер товарлардын келип чыгышы жөнүндө сертификаттарды электрондук түрдө берүүнү камсыз кылууга, ошондой эле товарлардын келип чыгышы жөнүндө сертификаттарды берүүдө ыйгарым укуктуу органдардын тараптар менен өз ара аракеттенүүсүнүн электрондук форматын камсыздоого умтулушат.

9-берене
Товарлардын келип чыгышын өз алдынча декларациялоо 
системасын колдонуу

Эркин соода режимин белгилеген Бирлик менен үчүнчү тараптын ортосундагы эл аралык келишимдин негизинде же үчүнчү өлкө тарабынан тарифтик преференциялардын бир тараптуу системасын колдонуунун алкагында мүчө мамлекеттер же Бирлик тарабынан товарлардын келип чыгышын өз алдынча декларациялоо системалары колдонулушу мүмкүн.
Мындай системаларды колдонуу аркылуу мүчө мамлекеттердин жактарына мүчө мамлекеттин мыйзамдарында жана (же) Бирликтин укуктарында белгиленген тартипте жана шарттарда үчүнчү өлкөдө тарифтик преференцияларды алуу максатында товарлардын келип чыгышын өз алдынча аныктоо жана тастыктоо укугу берилет.

10-берене
Товарлардын келип чыгышы жөнүндө маалыматтарды 
бурмалаганы үчүн жактардын жоопкерчилиги

1. Мүчө мамлекеттер Бирликтин бажы аймагынан ташып чыгарылган товарлардын келип чыгышы жөнүндө декларацияда атайылап билдирүү бергендиги жана (же) ыйгарым укуктуу органга товарлардын келип чыгышы жөнүндө, товарлардын келип чыгышын аныктоонун критерийлерине шайкештиги жөнүндө жалган жана (же) толук эмес маалыматтарды бергендиги үчүн өздөрүнүн мыйзамдарына ылайык администрациялык же башка жоопкерчилик чараларын колдонот.
2. Мүчө мамлекеттер өз мыйзамдарына ылайык, эгерде товардын келип чыгышы жөнүндөгү маалыматтар бурмаланган же ишенимсиз экендиги белгилүү болсо, товардын келип чыгышына экспертиза жүргүзүү актысын берүү, товардын келип чыгышын аныктоо жана (же) Бажы бирлигинин аймагынан ташып чыгарылып жаткан товардын келип чыгышын күбөлөндүрүү үчүн жооптуу болгон ыйгарым укуктуу органдардын кызмат адамдарына карата административдик же башка жоопкерчилик чараларын колдонушат.

11-берене
Өткөөл жоболор

1. Бир мүчө мамлекетте Евразия экономикалык бирлигинин Бажы кодексине ылайык төлөнүүгө тийиш болгон ташып чыгуу бажы алымдарын эсептөөнүн жана төлөөнүн өзгөчөлүктөрүн аныктаган Бирликтин алкагында эл аралык келишим күчүнө киргенге чейин башка мүчө мамлекеттен чыгарылган, алардын мыйзамдарына ылайык ташып чыгуу бажы алымдарынын коюмдары белгиленген товарларга карата ушул Макулдашуунун 4-беренесинин 1-пунктуна ылайык ташып чыгуу бажы алымдарын колдонуу максатында товарлардын келип чыгышын тастыктоо талап кылынбайт.
2. Ыйгарым укуктуу органдар ушул Макулдашуунун 6-беренесинин 
4-пунктунда көрсөтүлгөн электрондук верификация системаларын түзүүнү жана ишке киргизүүнү ушул Макулдашуу күчүнө кирген датадан тартып 
2 жылдан кечиктирбестен камсыз кылат.
3. Ыйгарым укуктуу органдар ушул Макулдашуу күчүнө кирген датадан тартып 3 жылдын ичинде мүчө мамлекеттерде колдонулган товарлардын келип чыгышы жөнүндө сертификаттардын бланктарынан айырмаланган ушул Макулдашуунун 8-беренесинин 3-пунктуна ылайык каралган товарлардын келип чыгышы жөнүндө сертификаттардын бланктарын колдонууга укуктуу. Товардын келип чыгышы жөнүндө сертификаттардын мындай бланктарын толтуруу ушул Макулдашуунун № 2 тиркемесинде каралган талаптарды эске алуу менен жүргүзүлөт.
4. Казакстан Республикасынын Өкмөтү менен Россия Федерациясынын Өкмөтүнүн ортосунда Казакстан Республикасындагы Карачаганак мунай-газ-конденсат кенинен алынган көмүр суутек чийки затын кайра иштетүү жаатындагы кызматташуу жөнүндө эки тараптуу макулдашуулар колдонулуп турган мезгилде, мындай кайра иштетүүнүн натыйжасында Россия Федерациясында алынган товарлардын келип чыгышын Казакстан Республикасынын ыйгарым укуктуу органдары аныктаганда ушул Макулдашуунун 5-беренесинин жоболору көрсөтүлгөн макулдашуулардын жоболорун эске алуу менен колдонулат.

12-берене
Корутунду жоболор

1. Ушул Макулдашууну чечмелөөгө жана (же) колдонууга байланышкан талаш-тартыштар 2014-жылдын 29-майындагы Евразия экономикалык бирлиги жөнүндө келишимде белгиленген тартипте чечилет.
2. Мүчө мамлекеттердин өз ара макулдашуусу боюнча ушул Макулдашууга өзгөртүүлөр киргизилиши мүмкүн, алар өзүнчө протоколдор менен таризделет жана ушул Макулдашуунун ажырагыс бөлүгү болуп саналат.
3. Ушул Макулдашуу Бирликтин алкагында түзүлгөн эл аралык келишим болуп саналат жана Бирликтин укуктарына кирет.

13-берене
Макулдашуунун күчүнө кирүүсү

Ушул Макулдашуу депозитарий тарабынан дипломатиялык каналдар боюнча ушул Макулдашуунун күчүнө кириши үчүн зарыл болгон ички мамлекеттик жол-жоболорду мүчө мамлекеттер аткаргандыгы жөнүндө акыркы жазуу жүзүндөгү кабарламаны алган датадан тартып 30 календардык күн өткөндөн кийин күчүнө кирет.

_____________ шаарында 20      -жылдын «___» __________ орус тилинде бир түп нускада түзүлдү.
Ушул Макулдашуунун анык нускасы Евразия экономикалык комиссиясында сакталат, ал ушул Макулдашуунун депозитарийи болуп саналат, ар бир мүчө мамлекетке анын күбөлөндүрүлгөн көчүрмөсү жөнөтүлөт.


	Армения Республикасы үчүн
	Беларусь Республикасы
 үчүн
	Казахстан Республикасы үчүн
	Кыргыз Республикасы
 үчүн
	Россия Федерациясы
 үчүн

№ 1 ТИРКЕМЕ 
Евразия экономикалык бирлигинин бажы аймагынан ташып чыгарылуучу товарлардын келип чыгышын аныктоонун шайкештелген тутуму жөнүндө макулдашууга

Товарлардын келип чыгышы жөнүндө сертификатты берүү
ТАРТИБИ

1. Ушул Тартип Евразия экономикалык бирлигине мүчө мамлекеттин мыйзамдарына ылайык товарлардын келип чыгышы жөнүндө сертификаттарды берүүгө ыйгарым укук берилген мамлекеттик органдар же уюмдар тарабынан (мындан ары тиешелүүлүгүнө жараша – ыйгарым укуктуу органдар, мүчө мамлекет, Бирлик) товардын келип чыгышы жөнүндө сертификатты (мындан ары – сертификат) берүү эрежелерин аныктайт.
2. Сертификат ыйгарым укуктуу орган тарабынан кагаз жана (же) электрондук түрдө берилет.
3. Эгерде мүчө мамлекеттин мыйзамдарында башкача каралбаса, сертификатты берүү боюнча нускама (регламент) ыйгарым укуктуу орган тарабынан иштелип чыгат жана бекитилет. Ыйгарым укуктуу орган аталган нускаманы (регламентти) «Интернет» маалыматтык-телекоммуникация түйүнүндөгү өзүнүн расмий сайтында жарыялоону камсыз кылат.
4. Сертификат ыйгарым укуктуу орган тарабынан кызыкдар жактын арызынын (мындан ары – арыз ээси) негизинде товардын чыгарылган жерин аныктоо жана сертификатты күбөлөндүрүү (мындан ары – тастыктоочу документтер) үчүн зарыл болгон документтерди тиркөө менен берилет.
5. Арызды жана тастыктоочу документтерди кароо процессинде ыйгарым укуктуу орган товарды текшерүү жана (же) анын өндүрүлүшү менен таанышуу үчүн товардын турган жерине жана (же) өндүрүлгөн жерине өзүнүн өкүлдөрүн жөнөтүүгө укуктуу.
6. Арызда жана аны тастыктоочу документтерде көрсөтүлгөн маалыматтардын аныктыгы үчүн жоопкерчилик арыз ээсине жүктөлөт.
7. Эгерде Бирликтин үчүнчү тарап менен түзүлгөн эл аралык келишиминде, мүчө мамлекет менен үчүнчү тараптын ортосундагы эл аралык келишимде, бардык мүчө мамлекеттер катышуучу болуп саналган эл аралык келишимдерде, Евразия экономикалык комиссиясынын чечимдеринде же аймагына мындай товарлар ташып киргизүү болжолдонгон үчүнчү өлкөнүн мыйзамдарында башкача белгиленбесе, товардын партиясына же сериялык түрдө өндүрүлгөн товарлардын ар бирине өзүнчө сертификат берилет.
Товардын партиясы деп бир же бир нече товардык-транспорттук документтер боюнча бир жүк жөнөтүүчүдөн бир жүк алуучунун дарегине бир жүк жөнөтүүчү тарабынан жиберилген товарлар түшүнүлөт. 
Товарды сериялык түрдө өндүрүү деп, эгерде Бирликтин үчүнчү тарап менен түзүлгөн эл аралык келишиминде, мүчө мамлекет менен үчүнчү тараптын ортосундагы эл аралык келишимде, бардык мүчө мамлекеттер катышуучу болуп саналган эл аралык келишимдерде, Евразия экономикалык комиссиясынын чечимдеринде же аймагына мындай товарлар ташып киргизүү болжолдонгон үчүнчү өлкөнүн мыйзамдарында башкача белгиленбесе, сертификаттын колдонуу мөөнөтүнүн ичинде өзгөрүүсүз өндүрүш процессинин алкагында бир мүчө мамлекеттин өндүрүүчүсү тарабынан жүзөгө ашырылган товарды өндүрүү түшүнүлөт.
8. Сертификатка каттоо номери ыйгарылат, аны түзүү тартиби ыйгарым укуктуу орган тарабынан аныкталат.
9. Сертификаттын көчүрмөсү жана тастыктоочу документтер сертификатты берген ыйгарым укуктуу органда сертификат берилген датадан тартып 3 жылдан кем эмес сакталат. 
[bookmark: OLE_LINK2]10. Сертификат товар ташып чыгарылгандан кийин арыз ээсинин кайрылуусунун жана төмөнкү документтердин негизинде берилиши мүмкүн:
а) товарларга декларациянын көчүрмөсү, ага ылайык товар Бирликтин бажы аймагынан тышкары алып чыгууну караган бажы жол-жобосуна ылайык жайгаштырылганда, эгерде товар Бирликтин бажы аймагынан тышкары ташып чыгарылган учурда;
б) товарды коштоочу же транспорттук документтердин көчүрмөлөрү, ага ылайык товар мүчө мамлекеттердин аймактарынын ортосунда алып өтүлгөндө, эгерде товар мүчө мамлекеттердин аймактарынын ортосунда алып өтүлгөн учурда.
[bookmark: _GoBack]11. Сертификат жоголгон же бузулган учурда ыйгарым укуктуу орган арыз ээсинин кайрылуусунун негизинде сертификаттын дубликатын берүү зарылдыгынын себептерин көрсөтүү менен анын дубликатын бере алат. 
12. Сертификат ыйгарым укуктуу орган тарабынан сертификатка туура эмес маалыматтар киргизилгендигинин же арыз ээси тарабынан жараксыз документтерди жана (же) такталбаган маалыматтарды бергендиги жөнүндө маалыматтардын негизинде жокко чыгарылышы мүмкүн.
13. Кандайдыр бир себептерден улам жокко чыгарылган сертификаттын ордуна же мурда берилген сертификатты кайра тариздөө зарыл болгон учурда арыз ээсинин кайрылуусу боюнча ошол эле формадагы жаңы сертификат берилиши мүмкүн.
14. Мүчө мамлекеттин аймагынан үчүнчү өлкөдөн же башка мүчө мамлекеттен келип чыккан товар ташып чыгарылган учурда товар келип чыккан өлкө катары мындай үчүнчү өлкөнү же мүчө мамлекетти көрсөтүү менен төмөнкү шарттар сакталган учурда сертификатты берүүгө (мындан ары – алмаштыруучу сертификат) жол берилет:
1) мүчө мамлекеттин аймагында товарлардын сакталуусун камсыз кылуу үчүн зарыл болгон операцияларды жана товарларды ташууга (транспорттоого) даярдоо боюнча кадимки операцияларды, анын ичинде партияны бөлүү, жөнөтүүлөрдү калыптандырууну, иргөөнү, таңгактоону, кайра таңгактоону жана маркалоону кошпогондо, товарлар кандайдыр бир операцияларга дуушар болбогон болсо;
2) төмөнкү документтердин биринин түп нускасынын же көчүрмөсүнүн болушу:
мүчө мамлекеттин аймагынан башка мүчө мамлекеттен чыгарылган товар ташып чыгарылган учурда:
мүчө мамлекеттин ыйгарым укуктуу органы тарабынан берилген сертификат;
мүчө мамлекеттин өндүрүүчүсү, сатуучусу же жөнөтүүчүсү тарабынан таризделген товарлардын келип чыгышы жөнүндө декларация;
мүчө мамлекеттин аймагынан үчүнчү өлкөдөн чыгарылган товар ташып чыгарылган учурда:
мындай товар келип чыккан же мындай товар Бирликтин бажы аймагына ташып киргизилген үчүнчү өлкөнүн ыйгарым укуктуу органы тарабынан берилген сертификат;
мындай товар келип чыккан же мындай товар Бирликтин бажы аймагына ташып киргизилген үчүнчү өлкөнүн өндүрүүчүсү, сатуучусу же жөнөтүүчүсү тарабынан таризделген товарлардын келип чыгышы жөнүндө декларация;
мындай товар Бирликтин бажы аймагына ташып келүүнү караган бажы жол-жобосуна жайгаштырылгандыгына ылайык берилген бажы декларациясы.
Бирликтин үчүнчү тарап менен түзүлгөн эл аралык келишими, мүчө мамлекеттин үчүнчү тарап менен түзүлгөн эл аралык келишими же бардык мүчө мамлекеттер катышуучусу болуп саналган эл аралык келишим менен алмаштыруучу сертификатты берүүнүн башка шарттары белгилениши мүмкүн.
15. Эгерде алмаштыруучу сертификатты берүү Евразия экономикалык бирлигинин бажы аймагынан ташып чыгарылуучу товарлардын келип чыгышын аныктоонун Шайкештелген тутуму жөнүндө макулдашуунун 
4-беренесинде каралган учурларда жөнгө салуунун айрым чараларын контролдоо максатында жүзөгө ашырылса, анда мындай алмаштыруучу сертификатты берүү көрсөтүлгөн Макулдашуунун 3-беренесинин 2-пунктуна ылайык Евразия экономикалык комиссиясы тарабынан белгиленүүчү товарлардын келип чыгышын аныктоонун атайын эрежелеринде каралган шарттар сакталган учурда жол берилет.
[bookmark: CA0_ПРА__1_РЗ_8_8_ПП_8_5_37]

№ 2 ТИРКЕМЕ 
Евразия экономикалык бирлигинин бажы аймагынан ташып чыгарылуучу товарлардын келип чыгышын аныктоонун Шайкештелген тутуму жөнүндө макулдашууга


Товардын келип чыгышы жөнүндө сертификаттын формасы жана товардын келип чыгышы жөнүндө сертификатка талаптар

I.  Товардын келип чыгышы жөнүндө сертификаттын формасы
1. Товардын келип чыгышы жөнүндө сертификаттын орус тилиндеги бланкы
	1. Грузоотправитель/экспортер 
    (наименование и адрес)

	4. № ______
Сертификат
о происхождении товара


	2. Грузополучатель/импортер 
    (наименование и адрес)
	Выдан в _______________________________
                                                 (наименование страны)
Для предоставления в ____________________
          (наименование страны)

	3. Вид транспорта и маршрут 
    следования (насколько это известно)

	5. Для служебных отметок

	6. №
	7. Количество 
    мест и вид 
    упаковки
	8. Описание товара

	9. Количество товара

	 
	 
	 
	  

	10. Удостоверение 

Настоящим удостоверяется 
на основе проведенного контроля, 
что декларация заявителя соответствует действительности







…………………………….……………….
Подпись                Дата                   Печать
	11. Декларация заявителя

Нижеподписавшийся заявляет,
что вышеприведенные сведения соответствуют действительности, все товары происходят из _______________________________________
                       (наименование страны)
и отвечают требованиям происхождения, установленным в отношении таких товаров


……………………………………………………
Подпись                     Дата                       Печать



	1. Жүк жөнөтүүчү/экспорттоочу
    (аталышы жана дареги)

	4. № ______
Товардын келип чыгышы 
жөнүндө сертификат 

	2. Жүк алуучу/импорттоочу 
    (аталышы жана дареги)
	Берилди _______________________________
                                                 (өлкөнүн аталышы)
Тапшыруу үчүн ____________________
          (өлкөнүн аталышы)

	3. Транспорттун түрү жана маршруттук жолу (бул канчалык белгилүү болсо) 

	5. Кызматтык белги үчүн

	6. №
	7. Орундардын саны жана таңгактын түрү
	8. Товардын сыпаттамасы
	9. Товардын 
саны

	 
	 
	 
	  

	10. Күбөлүк 

Ушуну менен жүргүзүлгөн контролдун негизинде арыз ээсинин декларациясы колдонууга шайкештигин күбөлөндүрүлөт







…………………………….……………….
Колу                 Датасы                   Мөөрү
	11. Арыз ээсинин декларациясы

Төмөнкү кол койгон адам жогоруда келтирилген маалыматтар колдонууга ылайык экендигин, бардык товарлардын
_______________________________________
                       (өлкөнүн аталышы)
келип чыгышын жана мындай товарларга карата белгиленген келип чыгуу талаптарына жооп бергендигин билдирет


……………………………………………………
Колу                      Датасы                       Мөөрү



2. Товардын келип чыгышы жөнүндө сертификаттын кошумча барактагы орус тилиндеги бланкы
	ДОПОЛНИТЕЛЬНЫЙ ЛИСТ СЕРТИФИКАТА № __________
о происхождении товара 

	6. №
	7. Количество 
    мест и вид 
    упаковки
	8. Описание товара

	9. Количество 
    товара

	
	 
	 
	  

	10. Удостоверение 

Настоящим удостоверяется 
на основе проведенного контроля, 
что декларация заявителя соответствует действительности







……………………………….………………Подпись                  Дата                     Печать
	11. Декларация заявителя

Нижеподписавшийся заявляет,
что вышеприведенные сведения соответствуют действительности, все товары происходят из ______________________________________
                                         (наименование страны)
и отвечают требованиям происхождения, установленным в отношении таких товаров



…….……………………………………………
Подпись                    Дата                      Печать



	Товардын келип чыгышы жөнүндө №__________
СЕРТИФИКАТТЫН КОШУМЧА БАРАГЫ 

	6. №
	7. Орундардын саны жана таңгактын түрү
	8. Товардын сыпаттамасы

	9. Товардын саны

	
	 
	 
	  

	10. Күбөлүк 

Ушуну менен жүргүзүлгөн контролдун негизинде арыз ээсинин декларациясы колдонууга шайкештигин күбөлөндүрүлөт 





……………………………….………………Колу                   Датасы                     Мөөрү
	11. Арыз ээсинин декларациясы

Төмөнкү кол койгон адам жогоруда келтирилген маалыматтар колдонууга ылайык экендигин, бардык товарлар 
______________________________________
                       (өлкөнүн аталышы)
келип чыккандыгын жана мындай товарларга карата белгиленген келип чыгуу талаптарына жооп бергендигин билдирет. 

…….……………………………………………
Колу                   Датасы                     Мөөрү



3. Товардын келип чыгышы жөнүндө сертификаттын англис тилиндеги бланкы
	1. Consignor/exporter (name and address)
	4. № ______


СERTIFICATE OF ORIGIN 


	2. Consignee/importer (name and address)
	Issued in ______________________________
(country)

For submission to _______________________
              (country)

	3. Means of transport and route (as far as 
    known)

	5. For official use

	6. №
	7. Number 
    and kind 
    of packages
	8. Description of goods

	9. Quantity 
    of goods

	 
	
	  
	

	10. Certification

It is hereby certified, on the basis 
of control carried out, that the declaration by the applicant is correct
	11. Declaration by the applicant

The undersigned hereby declares
that the above details are correct, 
that all goods are originating in _______________________________________
(country)
and comply with the origin requirements specified for those goods 

	 ………………………………………………
	 ……………………………………………………

	   Signature
	         Date 
	           Stamp
	   Signature
	           Date            
	             Stamp





3. Товардын келип чыгышы жөнүндө сертификаттын кошумча барактагы англис тилиндеги бланкы
	
ADDITIONAL SHEET OF CERTIFICATE OF ORIGIN № ___________


	6. №
	7. Number and kind          of packages
	8. Description of goods
	9. Quantity of goods

	 
	 
	 
	 

	10. Certification

It is hereby certified, on the basis of
control carried out, that the declaration by the applicant is correct






…………………………………………………
Signature                 Date                   Stamp
	11. Declaration by the applicant

The undersigned hereby declares
that the above details are correct, 
that all goods are originating in ____________________________________
                                                 (country)
and comply with the origin requirements specified for those goods


……………………………………………..…..
Signature                  Date                      Stamp



II.  Товардын келип чыгышы жөнүндө сертификатка талаптар

1. Товардын келип чыгышы жөнүндө сертификаттын бланкы (мындан ары – сертификат) коргоо үлгүсүн жана механикалык же химиялык ыкмалар менен жасалмалоодон коргоону камсыз кылуучу башка каражаттарды колдонуу менен А4 форматындагы (210 х 297 мм) кагазга типографиялык жол менен басылат.
2. Сертификат орус же англис тилдеринде басма түрүндө (төмөндө көрсөтүлгөн жеке белгилерди кошпогондо) толтурулат. Өзгөчө учурларда, арыз ээсинин талабы боюнча жана эгерде Евразия экономикалык бирлигине мүчө мамлекеттин (мындан ары – мүчө мамлекет, Бирлик) мыйзамдарына ылайык сертификаттарды берүүгө ыйгарым укуктуу мамлекеттик органы же уюму (мындан ары – ыйгарым укуктуу орган) бар болсо, мындай мүмкүнчүлүктүү сертификат башка тилде толтурулушу мүмкүн.
3. Сертификаттын арткы бетине толтурууга жол берилбейт.
4. Сертификат сертификаттын бланкынын уникалдуу номерин камтууга тийиш, аны түзүү тартиби ыйгарым укуктуу орган тарабынан аныкталат.
5. Сертификатта ыйгарым укуктуу орган тарабынан коддолгон түрдө (QR-код, URL-дарек ж.б.) киргизилген кошумча маалыматтар болушу мүмкүн.
6. Сертификатта өчүрүүлөрдүн, белгилөөлөрдүн жана күбөлөндүрүлбөгөн оңдоолордун жана (же) толуктоолордун болушуна жол берилбейт. Өзгөчө учурларда сертификатка оңдоолор жана (же) толуктоолор киргизилиши мүмкүн, алар ката маалыматты чийип салуу жана анын үстүнө басып чыгаруу же кол менен оңдолгон маалыматтарды киргизүү жолу менен жүргүзүлөт жана мүчө мамлекеттин мыйзамдарында башкача каралбаса, сертификатты берген ыйгарым укуктуу органдын кызмат адамынын колу жана мөөрү менен күбөлөндүрүлөт.
7. Сертификаттын 6 – 9-графаларында, ошондой эле ага кошумча барактарда калган пайдаланылбаган боштук кандайдыр бир кошумча маалыматтарды киргизүүгө жол бербөө максатында чийилип салынышы мүмкүн.
8. Ушул документтин 1, 3, 4, 6 жана 7-пункттарынын талаптарын сактоо сертификат кагаз жүзүндө берилген учурда гана камсыздалат.
9. Сертификат товардын ар бир жеке партиясы үчүн же сериялык түрдө чыгарылган товарларга таризделет.
10. Сертификатта төмөнкүлөр көрсөтүлөт:
1) 1-графада – жүк жөнөтүүчүнүн (экспорттоочунун) аты-жөнү (фамилиясы, инициалдары) жана дареги.
Эгерде жүк жөнөтүүчү жана экспорттоочу ар башка юридикалык (жеке) жактар болуп саналса, анда жүк жөнөтүүчү (аталышы (фамилиясы, инициалдары) жана дареги) экспорттоочунун (аталышы (фамилиясы, инициалдары) жана дареги) «тапшырмасы боюнча» («on behalf of») иш алып барат деп көрсөтүлөт.
Графада товарларды Бирликтин бажы аймагынан тышкары ташып чыгууга байланыштуу товардык коштомо документтерде (тышкы соода келишими, эсеп-фактурасы (инвойс) ж.б.) камтылган жүк жөнөтүүчүнүн жана экспорттоочунун аты-жөнү (фамилиясы, инициалы) жана дареги көрсөтүлөт.
Сериялык түрдө чыгарылган товарга сертификат берилген учурда графада товар өндүрүүчүнүн аталышы (фамилиясы,инициалддары) жана дареги көрсөтүлөт;
2) 2-графада – жүк алуучунун (импорттоочунун) аты-жөнү (фамилиясы, инициалдары) жана дареги.
Эгерде жүк алуучу жана импорттоочу ар башка юридикалык (жеке) жактар болуп саналса, жүк алуучу (аты-жөнү (фамилиясы, инициалдары) жана дареги) импорттоочунун (аты-жөнү (фамилиясы, инициалдары) жана дареги) «тапшырмасы боюнча» иш алып барат деп көрсөтүлөт.
Графада товарларды Бирликтин бажы аймагынан тышкары ташып чыгууга байланыштуу товардык коштомо документтерде (тышкы соода келишими, эсеп-фактурасы (инвойс) ж.б.) камтылган жүктү алуучунун жана импорттоочунун аты-жөнү (фамилиялары, инициалдары) жана даректери көрсөтүлөт. 
Графа толтурулбашы мүмкүн:
эгерде жүк алуучу (импорттоочу) жөнүндө маалымат жок болсо;
сериялык түрдө чыгарылган товарга сертификат берилген учурда.
Эгерде жүк алуучу (импорттоочу) жөнүндө маалымат жок болсо, графага ошондой эле «тескөөсү боюнча» («to order») деген жазуу түшүрүлүшү мүмкүн;
3) 3-графада – транспорттун түрү жана товардын маршруттук жолу (канчалык белгилүү болсо).
Графа толтурулбашы мүмкүн:
транспорттун түрү жана товардын маршруттук жолу белгисиз болсо;
сериялык түрдө чыгарылган товарларга сертификат таризделген учурда.
4) 4-графада – сертификаттын каттоо номери, сертификат берилген мүчө мамлекеттин толук же кыскартылган аталышы, сертификат бериле турган өлкөнү көрсөтүү үчүн анын толук же кыскартылган аталышы;
5) 5-графада – атайын белгилер (зарыл болгон учурда).
Жоголгон же бузулган сертификаттын ордуна сертификаттын жуп нускасын берүү учурунда «Жуп нуска» («Duplicate») деген жазуу жазылат.
Эгерде сертификат товар жөнөтүлгөндөн кийин берилсе, анда «Кийин берилген» («Issued retroactively») деген жазуу жазылат.
Эгерде сертификат жокко чыгарылса же аны кайра тариздөө зарыл болсо, жокко чыгарылган (кайра таризделген) сертификаттын номерин жана берилген датасын көрсөтүү менен «Ордуна берилди» («Issued instead») деген жазуу жазылат.
Эгерде сертификат башка мүчө мамлекетте же үчүнчү өлкөдө (товар келип чыккан өлкөдө же ташып чыгарылган өлкөдө) берилген (таризделген) товардын келип чыгышы жөнүндө документтин негизинде берилсе, мындай документ жөнүндө маалыматты көрсөтүү менен «Негизинде берилген» («Issued on the basis») деген жазуу жазылат.
Сериялык түрдө өндүрүлгөн товарларга сертификат таризделген учурда мындай сертификаттын жарактуулук мөөнөтүн көрсөтүү менен графага «Сериялык өндүрүлгөн товарларга сертификат _____чейин» («Certificate for series-produced goods until») деген жазуу жазылат (мисалы, «Сериялык өндүрүлгөн товарларга сертификат 05.05.2022ге чейин» («Certificate for series-produced goods until 05.05.2022»)).
Графада башка зарыл маалыматтар да көрсөтүлүшү мүмкүн.
6) 6-графада – ар бир товардын алдындагы товардын катар номери (бир сертификатта бир нече товар жөнүндө маалымат берилген учурда);
7) 7-графада – орундардын саны жана таңгактын түрү жөнүндө маалыматтар.
Сериялык түрдө чыгарылган товарларга сертификат берилген учурда графа толтурулбайт.
8) 8-графада – аны идентификациялоого мүмкүндүк берүүчү товардын сыпаттамасы, товардын коммерциялык аталышы жана товар жөнүндө башка маалыматтар.
Эгерде сертификатта товарды сыпаттоо үчүн орун жетишсиз болсо, кошумча баракчалар колдонулат. Мындай кошумча барактар күбөлүк берген кызмат адамынын колу жана ыйгарым укуктуу органдын мөөрү менен күбөлөндүрүлүүгө тийиш. Кошумча барактарда мындай кошумча барактар тиркелген сертификаттын каттоо номери көрсөтүлүшү керек.
Сертификаттын кошумча барактары катары эсеп-фактураны (инвойсту), контракттын спецификациясын же товардын сыпаттамасын, аны идентификациялоого мүмкүндүк берүүчү башка товардык коштомо документти жана товар жөнүндө башка маалыматтарды колдонууга жол берилет. Мындай документтер сертификатты берген ыйгарым укуктуу органдын мөөрү менен күбөлөндүрүлүүгө тийиш.
Сертификат кагаз түрүндөгү түп нускасын тариздебестен электрондук түрдө таризделген учурда кошумча барактарды (товарды коштоочу документтерди) ыйгарым укуктуу органдын мөөрү жана ошол ыйгарым укуктуу органдын кызмат адамынын колу менен күбөлөндүрүү талаптарынан четтөөгө жол берилет.
Кошумча 8-графада эсеп-фактуранын (инвойстун), контракттын спецификациясынын же товардын финансылык жана (же) сандык параметрлерин чагылдырган башка товардык коштомо документтин номери жана датасы көрсөтүлүшү мүмкүн. Аталган документтерди сертификатка кошумча барактар катары колдонуу учурунда, алардын номери жана датасы милдеттүү түрдө көрсөтүлөт.
Эгерде сертификатта ар кайсы өлкөлөрдөн келип чыккан бир нече товарлар жөнүндө маалыматтар камтылса, графада мындай товарлардын келип чыгышы жөнүндө маалыматтар берилет. Ошол эле учурда 
11-графанын жогорку сабында «8-графаны караңыз» («See box 8») деген жазуу жазылат;
9) 9-графада – товарлардын брутто жана (же) нетто салмагы жана (же) товарлардын башка сандык мүнөздөмөлөрү.
Сериялык түрдө чыгарылган товарларга сертификат берилген учурда графа толтурулбайт.
10) 10-графада – сертификаттын берилген датасы жана жери жөнүндө маалыматтар, сертификатты берген ыйгарым укуктуу органдын аталышы жана мөөрү, ошондой эле аталган органдын кызмат адамынын колу.
Эгерде мөөрдүн изинде ыйгарым укуктуу органдын толук аталышы жөнүндө маалыматтар камтылса, мындай маалыматтарды кошумча көрсөтүү талап кылынбайт.
Мөөр зарыл болгон учурда анын аныктыгын идентификациялоого мүмкүндүк берүүчү так изге ээ болууга тийиш.
Сертификаттын берилген датасын басылып чыгарылгандан башка жол менен көрсөтүүгө жол берилет.
Ыйгарым укуктуу органдын кызмат адамынын колу сертификаттын аныктыгын ырастоочу кошумча маалымат катары каралат.
Сертификаттын түп нускасын кагаз жүзүндө тариздебестен сертификатты электрондук түрдө тариздеген учурда графада ыйгарым укуктуу органдын мөөрү жана ушул ыйгарым укуктуу органдын кызмат адамынын колу сөзсүз болушу жөнүндө талаптардан четтөөгө жол берилет;
11) 11-графада:
жогорку сапта – товар келип чыккан өлкөнүн аталышы;
төмөнкү сапта – арыз ээсинин (арыз ээсинин ыйгарым укуктуу адамынын) колу, сертификаттын толтурулган датасы жана мөөрү (бар болсо).
Сертификаттын толтурулган датасын басылып чыгарылгандан башка ыкма менен көрсөтүүгө жол берилет.
Сертификаттын түп нускасын кагаз жүзүндө тариздебестен сертификатты электрондук түрдө тариздеген учурда графада арыз ээсинин (арыз ээсинин ыйгарым укуктуу адамынын) мөөрү жана колу сөзсүз болушу жөнүндө талаптардан четтөөгө жол берилет.
11. Эгерде сертификат Евразия экономикалык бирлигинин бажы аймагынан ташып чыгарылуучу товарлардын келип чыгышын аныктоонун шайкештелген тутуму жөнүндө Макулдашуунун 4-беренесинде каралган учурларда жөнгө салуунун айрым чараларын контролдоо максатында берилсе, сертификат көрсөтүлгөн Макулдашуунун 3-беренесинин 2-пунктуна ылайык Евразия экономикалык комиссиясы тарабынан белгиленген товарлардын келип чыгышын аныктоонун атайын эрежелеринде каралган өзгөчөлүктөрдү эске алуу менен толтурулат.

_____________



